月華道中
作者：敖陶孫
朝代：宋

paragraphs: 善財平明白下床，供君一鉢曹溪香。
山中老盧致無恙，爲我一洗醒而狂。
問君江行何所見，邂逅今朝識山面。
羣峰亦自不相知，漥者欲逃危欲獻。
漥逃危獻知奈何，小草遠志元同科。
時來隨喜出雲雨，不來抱藹休巖阿。
老人於山消底物，畢願託身仍託骨。
接頤孤撐看未已，萬馬崩騰過倏忽。
貴人祗聽宮門鐶，何曾一葉吼冰灘。
轉頭便下貞陽峽，嶺猿舉臂招入還。
歸來海上亦不惡，把酒持螯誇至樂。
明朝遠碧望林巒，依舊朱欄照城郭。